Дан Српско-грчког и све-православног пријатељствa по 29. пут

Након двогодишње паузе у парохији Светог Архиђакона Стефана у Рути Хилу одржани су двадесет девети сусрети Српско-грчког и све-православног пријатељствa.

Свечаност је као и увек започета молитвено, Светом Литургијом, у храму Светог Стефана у Рути Хилу. Након свете Литургије и краће паузе уследио је богат културно уметнички програм. Званични део програма су водили Димитриос Каметопулос и Илија Глишић. Манифестација у сали у Рути Хилу је отпочела са интонирањем химни Аустралије, Србије и Грчке. Да би се потом у четверосатном програму представиле српске и грчке фолклорне групе. Овај пут својим наступом и богатим репертоаром се представила и руска фолклорна група.

Због већ планираних обавеза за септембар, многе од фолклорних група које су иначе наши драги гости, нису биле у могућности да се одазову. То је ипак дало простора да групе које су гостовале изведу више различитих игара, што је на неки начин допунило празнину – рекао је отац Александар Ивановић, старешина Цркве Светог Архиђакона Стефана у Рути Хилу и један од организатора. Међутим, десетак група које су наступиле са својим пратњама и овај пут су биле довољне да велику салу у Рути Хилу испуне до последњег места. Шароликост, боје и фузија различитих култура претвориле су српски дом у Рути Хилу, макар на неколико часова, у велики интернационални фестивал.

Као 29. годишњица, ово је на неки начин увод и најава прославе великог 30. јубилеја српско-грчког и све-православног пријатељства. Уз Божију помоћ, надамо се да ће следеће године сам догађај бити знатно боље организован и посећен – нагласио је отац Александар.

Учесници 29. сусрета су били: Фолклорна група 'Растко' из парохије Светог Архиђакона Стефана из Рути Хила, грчка плесна група 'Кимата', руска играчка група 'Дух Русије', грчка група 'Сизмос' (Земљотрес), затим грчка плесна група 'Cyprus Community', Српска Академија 'Круг', те група 'Равна гора' из ЦШО Св. Јован Крститељ из Дапта, као и фолклораши играчког ансамбла 'Србија' из Вулонгонга и ''Равна Гора' из Бонирига.